tomron87/hebrew-wikipedia-sentences-corpus huggingface dataset:
שתי צלעותיה של השותפות שזורות זו בזו ואינן ניתנות להפרדה, ובן־עטר מאמין כי הוכחת השותפות הנכונה בינו לבין נשותיו היא בגדר הוכחת ערכה הקיומי של השותפות העסקית.
בן־עטר יוצא למסע הוכחה ולמלחמה על ערכי היסוד של אמונתו, כשהוא נוטש מאחוריו עולם מלא ומסכן את עצמו ואת נשותיו.
הוא משאיר מאחוריו ילדים שאין כל ביטחון שישוב לפוגשם אי-פעם או שיוכל להשיב להם את אמם.
בנחישות דעת, המעוררת הערצה בצד זוועה, הוא שם על קרן הצבי את כל עולמו ומהמר לא רק בחייו ובביטחונו, אלא גם בחייהם של היקרים לו מכל.
עד כמה היסטורי הרומן ההיסטורי?
"מסע אל תום האלף" הוא רומן היסטורי, המתאר עולם שהתקיים אלף שנה לפני כתיבתו.
לבירור פרטים היסטוריים נעזר יהושע בהיסטוריונים, המוזכרים בדברי תודתו: "כמה נפלאה וחשובה הייתה העזרה הנלהבת של החוקרים – מנחם בן-ששון, ישראל יובל, אברהם גרוסמן, שמואל ספראי וסופיה מנשה ואחרים בכתיבת 'מסע אל תום האלף'.
הם נתנו, בלי להכביד עלי בחומר מחקרי רב מדי, אותם קרסים שאליהם יכול הייתי לקשור את עגלת הסיפור שלי".
עם זאת, יהושע ציין כי:
אין בכלל הוכחות שהיו יהודים בפאריס באותה תקופה, כמו שאין הוכחות שלא היו יהודים בפאריס אז.
הידיעות כל כך קלושות על קיומן של קהילות בגרמניה, אפילו בוורמייזא המפורסמת, באותו זמן, לא יודעים אם היו יהודים או לא.
היהודים של הריינוס, בני משפחת קלונימוס, הובאו לשם על-ידי קארל אוטו, כמה שנים לפני כן.
לא יודעים בדיוק היכן הם היו.
על מידת הדיוק ההיסטורי העיר ידידיה יצחקי:
לפנינו רומן שהמציאות הבדיונית שבו איננה מייצגת את המציאות ההיסטורית בתפיסה ריאליסטית, אלא כגרוטסקה היסטורית, שניזונה במידה רבה ממבט מרוחק בן אלף שנה לאחור.
הדבר אכן נאמר במפורש במעין מבוא בפתח הרומן.
בזכותו של המבט לאחור יכול למחבר ל"שתול" בסיפורו גורמים השייכים לתקופות מאוחרות יותר, לעיתים לימינו אלה, במציאות ההיסטורית הבדיונית של המאה העשירית, והקורא אמור להבחין בהם על יסוד הידע ההיסטורי שלו, ולעמוד בכך על הגורם הגרוטסקי שב"השתלה" זו, ועל משמעותה.
כך למשל מתוארת העיר פריס של המאה העשירית לפי התוואי של פריס בימינו, הקורא עשוי לזהות רמזים לשער הניצחון, לשנז-אליזה ולכיכר הקונקורד, שנבנו כידוע רק במאה התשע עשרה.
וכך יודע רופא מומר בוורדן לספר על השמדתם העתידה של יהודי אירופה, והדברים מכוונים לא רק ל"גזירות תתנ"ו" (מסעי הצלב), שנתרחשו כמאה שנה לאחר הדברים האלה, אלא גם לרצח יהודי אירופה במאה העשרים, תשע מאות וחמישים שנה מאוחר יותר.
עם זאת "מסע אל תום האלף" מעמיד מציאות היסטורית בדיונית אותנטית, הנשענת על ידע רחב והבנה מעמיקה ביותר בתולדותיה של אותה תקופה ורוח הזמן שלה.
על אף החופש שנטל לעצמו הרומן בעיבוד הפרטים ההיסטוריים, הנה עיקרה של המסגרת ושל הסביבה ההיסטורית מבוסס היטב על חומרים בני הזמן.
אבל לא רק אלה הם הגורמים ליצירת האווירה ההיסטורית האמינה של התקופה ברומן, אלא, בעיקר, ההבנה הנכונה של רוח הזמן, של התפיסה והשקפות העולם המיוחסות לתקופה ההיא, דרכי חשיבתם של בני האדם, ואופן ראייתם את עצמם ואת סביבתם באותם ימים.
אלה מאפיינים היטב ובאמינות נפלאה את התקופה ההיסטורית, על אף הקריצה הגרוטסקית והאנכרוניזם המלווה אותם.
על המספר ברומן זה אמר יהושע:
"המספר איננו דמות בעלילה, והוא מרוחק מכל הדמויות במידה שווה.
אנחנו לא שומעים כאן שום דמות שמעידה על עצמה — יהושע אפילו ממעט מאוד לשלב דיאלוג בתוך שטף הסיפור.
ואנחנו לא שומעים בקולו של המספר קרבה מיוחדת אל עולמה, ומושגיה, וזווית ראייתה, של דמות אחת מן הדמויות הרבות שבספר."
שרה שגיא עמדה אף היא על מאפייני המספר ברומן זה:
"את המספר ברומן ניתן להגדיר כמספר כל יודע, אך בלתי מהימן, המכיר לפני ולפנים את מחשבותיהן ואת רגשותיהן של דמויות שונות.
כך בדמות הראשית, בן־עטר, שנקודת התצפית צמודה לתודעתו מרבית הזמן ומזוהה עמו מבחינה רגשית ואידאולוגית, וכך גם דמויות אחרות שלבן־עטר יש שיג ושיח עמן, בין שמדובר בבעל ברית או בבר פלוגתא.
מספר זה מכיר היטב גם את הדמויות המוצגות ברומן כאילמות או כסתומות לפענוח, כגון הילדה האילמת הלוקה בנפשה, או העבד הפגאני השחור שהתקשורת עמו היא בלתי מילולית בעליל, ודי בהינף יד או בהטיית ראש כדי לפקוד עליו לבצע מטלות שונות.
תודעתם של כל אלה חשופה ופרוסה בפני בן־עטר, ועקב כך גם בפני הקורא, באופן שכמעט מייתר כל מבע דבור."
נושא מרכזי ברומן הוא הפער שנפתח לקראת סוף האלף בין ספרדים לאשכנזים, ובאופן ממוקד יותר: בין היהודים שמדרום לפירנאים (יהדות ספרד וצפון אפריקה, שחייתה בקרב המוסלמים), לבין היהודים שמצפון לפירנאים (יהדות צרפת ואשכנז, שחייתה בקרב הנוצרים).
הרומן נמנע מלהשתמש במושגים מזרח ומערב המקובלים בימינו, ויהושע העיר על כך: "אני חושב שהמושגים הנכונים הם דרום-צפון.
אלו גם המושגים בספר, והמושגים הנכונים עד עצם היום הזה."
בתקופה שבה מתרחש הרומן, רוב עם ישראל היה בארצות האסלאם, ומיעוט קטן שלו בקרב הנוצרים באירופה.
רק במאות שלאחר מכן עברה הדומיננטיות ליהדות מזרח אירופה.
הרומן מדגיש פער זה ורומז לשינוי המגמה, כשהוא מציין, למשל, את "העיר שפייר, שאין בה אף יהודי אחד" כידוע, במאה ה-12 הפכה קהילת יהודי שפייר לקהילה בולטת ביהדות אשכנז, אחת משלוש קהילות שו"ם.
שתי העדות נבדלות זו מזו בנוסח התפילה שלהן, אך עדיין מסוגלות להתפלל ביחד, תוך פשרות משני הצדדים, כפי שמלמדת תפילת יום הכיפורים המשותפת של בן־עטר והרב אלבז מחד ויהודי מץ מאידך.
שתי העדות נבדלות גם בלבושן – בני הדרום בלבוש צבעוני וקל לעומת בני הצפון שלבושם שחור וכבד.
וכמובן סלע המחלוקת שהוא לב הרומן: אצל בני הדרום, בדומה למוסלמים שבקרבם הם חיים, מקובל ריבוי נשים, ואילו בני הצפון שוללים זאת מכל וכל, לפי חרם דרבנו גרשום שנוצר באותה עת.
סוגיית הביגמיה היא הנושא המניע את עלילת הספר: היא הגורמת לרתיעה של אסתר־מינה, היא הדוחפת את בן־עטר למסע הארוך והיא הנמצאת במרכזם של שני המשפטים המתוארים ברומן.
בראיון התייחס יהושע לנושא זה:
"אני מנסה לבדוק מקרוב בטלסקופ של אלף שנה, אבל גם במיקרוסקופ, את האופן שבו בן־עטר מוותר על האופציה של הביגמיה.
זה נעשה גם בהכרח (בגלל מותה של האישה השנייה) וגם מתוך אינטרס לקיים את השותפות המסחרית, אבל גם מתוך איזו קבלה של קוד מוסרי חדש, שכן ברור לו בסוף הרומן שמעכשיו, לעולם לא ישא לו אישה שנייה."
להוכחה שאין מקום לביקורת על הביגמיה, בן־עטר לוקח למסע את שתי נשותיו, "שכן סבור היה שדווקא נוכחות שלווה והרמונית של אשה אחת לצד רעותה עשויה להוכיח לאשה החדשה והדעתנית של אבולעפיה, יותר מכל דיבור נמלץ, עד כמה היא רחוקה מלהבין במהות האהבה השופעת על חופו הדרומי של הים התיכון".
הרב אלבז אינו מסתפק בדוגמה שמביא בן־עטר, והוא מוסיף עליה שני נימוקים.
הנימוק הראשון הוא הפניה לתורה, שבה "תמצאו את האבות הגדולים, אברהם יצחק ויעקב, כפולי, משולשי ומרובעי נשים", והוא מציין שזכות זו אינה רק לגדולי האומה, שהרי בסוף ספר דברים נאמר "כי תהיינה לאיש שתי נשים" – איש כלשהו.
"כי האישה השנייה, לעולם היא קיימת.
ואם אינה קיימת במציאות, היא קיימת בדמיון, ולפיכך שום תקנת חכמים לא תבטל אותה.
אלא שכאשר היא נמצאת רק בדמיונו של הגבר, היא טובה, יפה כנועה, חכמה ונעימה, לפי רצון הזייתו, וכל כמה שתשתדל אשתו יחידתו, לעולם לא תוכל להגיע לרום מעלתה של הדמיונית, ולכן תמיד ירחפו מעל האישה היחידה כעס ואכזבה.
ואולם כאשר האישה השנייה אינ חלום אלא מציאות בשר ודם, תוכל האישה הראשונה למדוד עצמה עימה, ושמא גם לנצחה, לפעמים גם להשלים איתה, ואם תרצה, אפילו לאהוב אותה."
הנימוקים בזכות הביגמיה, שהביאו לניצחונו של בן־עטר במשפט הראשון, קורסים כאשר במשפט השני האישה השנייה מציינת שמפריעה לה רק היחידות, ויש לה עניין בבעל שני.
הניצחון המשפטי של המונוגמיה על הביגמיה מושלם במותה של האישה השנייה, ההופך את נישואיו של בן־עטר למונוגמיים.
יוסף אורן רואה את המחלוקת על הביגמיה כמרכיב בצופן הריאליסטי של הרומן, וטוען שבצופן האלגורי-סימבולי היא משקפת מאבק בין שתי הקהילות על מעמד הבכורה בעם היהודי, מעמד שבמשך אלף שנות הגלות הראשונות היה בידי יהדות המזרח, ובתחילת האלף השני עבר ליהדות האשכנזית.
אורן טוען שהספר כתוב בצופן שהוא גם נבואי בבסיסו ומטרתו היא להביא לידיעתנו כי: "הולך ומתקרב המועד של התפנית החוזרת בתולדות העם היהודי, אשר תשיב את הבכורה מידי היהדות האשכנזית הנחלשת לידיה של היהדות המזרחית המתחזקת." זה יקרה בתום האלף השני, שבו הגלגל יסתובב על צירו ויחזור למקורותיו.
ב"מסע אל תום האלף" מנסה בן־עטר להשתמש בהליך משפטי לשם החזרת השותפות עם אחיינו אבולעפיה, שותפות שנותקה מחמת רתיעתה של אשתו החדשה של אבולעפיה מהביגמיה של בן־עטר.
בהגיעו לפריז הוא מצהיר על כוונתו זו בפני מארחיו, אבולעפיה, אשתו אסתר־מינה ואחיה מר לווינאס: "באנו לתבוע דין־שמיים נגדכם ונגד הרתיעה שלכם מאיתנו." שולמית אלמוג מציינת כי "למרות התקוות הגדולות שתולים הכול במשפט, ולמרות האמצעים הרבים והמאמצים העצומים המושקעים בו, כושל המשפט ומכזיב את הצדדים המעורבים ואחרים שתלו בו יהבם.
בסופו של המסע, לאחר שהמשפט עשה את שלו, הגיבורים רחוקים משהיו אי־פעם מפתרון מלא ומספק לקונפליקט שבגינו יצאו למסע."
"המשפט נכשל בארבעה הבטים: הוא השתיק את הקול הנשי, הוא החדיר ממד אלים לקונפליקט שבין הצדדים, לא עלה בידו לספק פתרון איכותי לאותו קונפליקט, והוא אף לא סיפק מענה מוסרי לשאלות אליהן נדרשה התייחסותו, או למיצער דיון מוסרי.
בסופו של המסע מצטיירת הפנייה למשפט לא כדרך פעולה המעצבת פתרונות קבילים ומגשרת על פערים, אלא כאופציה כושלת ואפילו הרסנית."
כישלון זה מוביל את אלמוג למסקנה: "לקראת סיומו של המסע אשר הניף את נס המשפט על דגלו, מתחוור לנו שוב כי לא כל פעולה נתפסת בעולם המשפט, כי מלוא כל הארץ אינו משפט, כי המשפט איננו חזות הכול, וכי אין המציאות המשפטית עשויה להכיל בתוכה את מלוא ההוויה האנושית."
מסע הוא אלבום האולפן הרביעי של הזמר-יוצר הישראלי אליעד.
האלבום יצא לאור ב-28 בדצמבר 2021, על ידי חברת התקליטים די-מיוזיק.
האלבום כולל את כל תשעת הסינגלים שהוציא אליעד מאז צאת אלבומו "תמיד חלמתי" עד לסוף שנת 2021. באלבום השתתפו הזמר הישראלי שלומי שבת בשיר "מורידים את הירח" והראפר הפוארטו ריקני Metro the Savage בשיר "אל תגלי".
בהפקת האלבום השתתפו אליעד עצמו, מתן דרור, ג'ורדי, סהר "Moon" טוויטו, משה בן אברהם ואופק יקותיאל.
שיר הנושא של האלבום והסינגל המוביל מתוכו, "מסע" זכה בתואר "שיר השנה" של גלגלצ, היה לשיר המושמע ביותר בתחנות הרדיו לשנת 2020 על פי אקו"ם וזכה לעשרות מיליוני השמעות בסטרימינג.
בנוסף, באלבום נכלל שיר הסולו הראשון של נחום בשפה האנגלית, "Never Fall", המהווה גרסה אנגלית לשירו של הזמר עומר אדם, "אחרי כל השנים", ושיר הנושא של הסרט I Love Us.
מַסֶנְקוֹ או מַסִינְקוֹ (באמהרית: ማሲንቆ; בטיגרינית: ጭራ-ዋጣ (ዋጣ)) היא כלי מיתר דמוי לאוטה בעל מיתר בודד הנפוץ במסורות המוזיקליות של אריתריאה ואתיופיה.
כמו קראר, כלי זה משמש זמרים אתיופיים הנקראים אָזְמַרִי ("זמר" באמהרית).
למרות שהוא משמש ככלי ליווי בשירים, המסנקו דורש וירטואוזיות ניכרת, שכן האזמרי מלווים את עצמם תוך כדי שירה.
תיבת התהודה של המסנקו היא מרובעת או בצורת יהלום, ועשויה מארבעה לוחות עץ קטנים המודבקים זה לזה, ואז מכוסים בקלף מתוח או בעור גולמי.
המיתר הבודד עשוי בדרך כלל משיער סוס, ועובר מעל גשר.
הכלי מכוון באמצעות יתד כוונון גדול כך שיתאים לטווח קולו של הזמר.
הנגינה נעשית באמצעות קשת המוחזקת ביד ימין או שמאל, והיד שאינה מחזיקה בקשת מונחת קלות על גבי החלק העליון של המיתר.
מסע בין כוכבים הוא זיכיון מדיה אמריקני מסוגת המדע הבדיוני שיצר ג'ין רודנברי.
מסע בין כוכבים זכה בפרסי אמי, הוגו וסאטורן.
הוא כולל כיום 12 סדרות טלוויזיה ו-13 סרטי קולנוע, העוסקים בצוות ספינת החלל "אנטרפרייז" (ובהמשך גם תחנת חלל עמוק 9, ספינת החלל וויאג'ר וספינת החלל דיסקברי) ותיאור הרפתקאותיהם שמתחילות במאה ה-22 ונמשכות עד המאה ה-32. סדרות ההמשך מתארות דמויות, תקופות, מקומות ואירועים נוספים מהיקום הבדיוני שהוצג בסדרה המקורית.
ששת סרטי הקולנוע הראשונים כוללים את הצוות של הסדרה המקורית, בעוד ארבעת הבאים כוללים את צוות הדור הבא, והשלושה האחרונים מתארים מציאות חלופית לעלילות הצוות המקורי.
מאז יציאת הסדרה המקורית בשנת 1966 היא זכתה להצלחה עצומה בארצות הברית ובמדינות רבות אחרות בעולם ומלבד הסרטים וסדרות הטלוויזיה, כולל הזיכיון, הופקו מאות משחקי מחשב, בובות, ביגוד ואביזרים שונים, וכן סדרות ספרים, שגם הם מתארים את אותו יקום, אך לא מקובל להחשיב אותם כחלק מהקאנון המרכזי.
כתוצאה מהמפגש עם הוולקנים, גזע חייזרי מתקדם, האנושות רוכשת טכנולוגיות מתקדמות ומצליחה עד למאה ה-23 להתגבר על רוב הבעיות עימן התמודדה בעבר.
העלילה של "מסע בין כוכבים" עוסקת בעיקר בהרפתקאותיהם של בני האנוש והגזעים החייזריים אשר משרתים יחדיו בצי הפדרציה.
הסכסוכים והממדים הפוליטיים המוצגים בסדרה, הם לעיתים תכופות משלים למציאות התרבותית המודרנית – הסדרה המקורית עסקה בסוגיות מהותיות משנות השישים, כשם שלאחר מכן סדרות הבת של הסדרה שיקפו את הסוגיות הבוערות מהתקופות השונות בהם הופקו הסדרות השונות.
הנושאים אשר תוארו בסדרה כוללים מלחמה ושלום, אוטוריטריזם, אימפריאליזם, מלחמת מעמדות, כלכלה, גזענות, זכויות האדם, סקסיזם, פמיניזם והתפקיד של הטכנולוגיה.
"מסע בין כוכבים" החלה את דרכה כסדרת טלוויזיה בשנת 1966 לאחר שהייתה בשלבי תכנון לפחות שש שנים לפני כן.
אף על פי שהסדרה המקורית בוטלה לאחר העונה השלישית בשל רייטינג נמוך, היא שימשה כבסיס לסדרות הטלוויזיה הנוספות של "מסע בין כוכבים".
בסך הכול נוצרו עד היום כ-900 פרקי טלוויזיה ו-13 סרטי קולנוע בסדרה.
מסע בין כוכבים עלתה לראשונה לשידור בארצות הברית ברשת NBC ב-8 בספטמבר 1966. עלילת הסדרה מתרחשת באמצע המאה ה־23 ומגוללת את הרפתקאותיהם של צוות ספינת החלל "אנטרפרייז", במסעותיהם לגילוי עולמות ותרבויות חדשים.
צוות הספינה הוא רב־לאומי ומוצא חבריו מגוון: סקוטי (סקוט), יפני (סולו), אפריקאית (אוהורה) ורוסי (צ'כוב) ולמעשה בין-כוכבי, כאשר הקצין הראשון הוא וולקני (ספוק).
המושג רב־לאומי משמש כאן לשם נוחות בלבד – לפי הסדרה, כדור הארץ במאה ה־23 אינו מחולק יותר למדינות שונות והוא חבר בפדרציית הכוכבים המאוחדת.
בין הפרקים השונים כמעט שאין חוט עלילה מקשר ודי בהיכרות בסיסית כדי שיהיה ניתן לצפות בהם באופן עצמאי.
דבר זה היה נכון גם לגבי חלק מסדרות ההמשך, אם כי לחלקן אפיון המשכי.
לאחר ביטולה של הסדרה היא עברה סינדיקציה, כלומר נמכרה לשידורים חוזרים בערוצי הטלוויזיה המקומיים.
בעקבות ההצלחה המאוחרת התגבשה לסדרה קבוצת מעריצים אשר החלו לערוך כנסים מיוחדים לסדרה.
"מסע בין כוכבים: סדרת האנימציה" הופקה על ידי אולפני "פילמיישן" (Filmation) במשך שתי עונות בשנים 1973 עד 1974. מרביתו של צוות הסדרה המקורית, הן שחקנים והן כותבים, גויס להשתתף בסדרה המצוירת.
האיחוד מחדש לא נמשך זמן רב מדי – עם תחילת העונה השנייה הסדרה בוטלה.
"מסע בין כוכבים: הדור הבא" מתרחשת כ-85 שנים לאחר עלילת הסדרה המקורית, וה"אנטרפרייז-D" היא ספינת הדגל החדשה של הצי ששמה ניתן לה על שם ספינת החלל המהוללת בפיקודו של קפטן קירק.
הסדרה עלתה לשידור לראשונה ב-28 בספטמבר 1987 והופקה במשך שבע עונות עד 23 במאי 1994. שלא בדומה לסדרה המקורית אשר שודרה בערוץ יחיד בתחילה ונמכרה רק בהמשך לשידורים חוזרים בערוצי הטלוויזיה המקומיים, סדרה זו הופקה מראש לצורך שידור בכורה בערוצי הטלוויזיה המקומיים.
תפקידה, כמו של קודמתה, לחקור עולמות חדשים ולהגיע למקומות שאף אחד אחר לא הגיע אליהם מעולם.
את צוות האנטרפרייז מובילים קפטן ז'אן-לוק פיקארד והקצין הראשון ויליאם רייקר.
יחד עם דאטה האנדרואיד, וורף הקלינגוני ואחרים, הם נפגשים עם חייזרים, חלקם רבי עוצמה המשתעשעים בהם כמו "קיו" (Q, השחקן ג'ון דה-לאנסי).
העיקרון המרכזי המנחה את משימותיהם, הוא עקרון העל (The Prime Directive) של הפדרציה: לא להתערב בתפיסות העולם של ישויות אינטליגנטיות וכמובן לא לפגוע בהן.
במהלך הסדרה אנשי האנטרפרייז תורמים לתגליות מדעיות, נכנסים להפרעות ומלכודות זמן, פוגשים (ונלחמים) בגזעים כדוגמת הקלינגונים, הפרנגים, הקרדאסים, הרומולאנים וקולקטיב הבּוֹרְג.
יכולותיו של פיקארד כדיפלומט חובב ארכאולוגיה, מביאים אותו למשימות של תיווך, גישור והשכנת שלום.
"מסע בין כוכבים: חלל עמוק 9" עלתה לשידור לראשונה בארצות הברית בשנת 1993 ונמשכה אף היא שבע עונות, עד שנת 1999. שלא כמו הסדרות הקודמות, עלילת הסדרה התרחשה בתחנת חלל שהוקמה על ידי פדרציית הכוכבים המאוחדת יחד עם באג'ור, כוכב לכת ששוחרר מעול כיבושם של הקרדאסים.
תחנת החלל נמצאת בקרבת חור תולעת שמוביל מ"רביע אלפא" בגלקסיה, עולם הבית של גזע הבאג'ורים ו"האזור המפורז" עם הקרדאסים, אל "רביע גמא".
הדבר הביא ליחסי מסחר בין הגזעים השונים, חקר בין-גלקטי, כריתת בריתות ועוד.
זמן ההתרחשות הוא בסמוך לזה של סדרת "מסע בין כוכבים: הדור הבא", והיו מספר קרוס-אוברים בין הסדרות השונות.
הסדרה גם הרחיבה את יקום "מסע בין כוכבים" וכללה עלילות מורכבות יותר, כאשר מתרחשות כמה מלחמות – הגדולה שבהם עם ה"דומיניון", ברית צבאית הנשלטת על-ידי גזע משני-הצורה.
בהמשך הוצגה ספינת החלל "דפיאנט".
הסדרה החלה כשעוד "מסע בין כוכבים: הדור הבא" הייתה בשידור, כך שמפיקי הסדרה ריק ברמן ומייקל פילר לא רצו שתהיינה שתי סדרות שעוסקות בספינת חלל.
הסדרה מהווה תקדים ליקום "מסע בין כוכבים" בכך שהיא מגוללת עלילות שמתפרשות על פני עונות שלמות, בעוד הסדרות הקודמות ניסו לשמור על קו עלילה אחיד שמסתיים בכל פרק (ולכן ניתן היה לצפות בפרקים ללא כל סדר, דבר שלא הפריע להבנת העלילה הכוללת).
ב"חלל עמוק 9" העלילה מתמשכת ולעיתים פרקים מסתיימים בקליף האנגר.
פילר ציין, כי עובדה זו היא אחת האיכויות שבסדרה.
הבדל נוסף מסדרות העבר, שהדמויות התפתחו עם התקדמות העלילה.
"מסע בין כוכבים: וויאג'ר" הופקה במשך שבע עונות בין השנים 1995 עד 2001. הסדרה נוצרה על ידי המפיקים ריק ברמן ומייקל פילר והשיקה את ערוץ הרשת החדש UPN.
פיתוח הסדרה החל עוד בשנת 1993, כאשר רמזים למחתרת ה"מאקי" הושתלו בסדרות "הדור הבא" ו"חלל עמוק 9".
סדרה זו הייתה הראשונה שהציגה אנימציית CGI והפסיקה להשתמש במודלים של חלליות.
הסדרה מגוללת את עלילותיה של ספינת החלל "וויאג'ר" וצוותה, שרודפים אחר ספינת עריקים של מחתרת ה"מאקי", אבל תועים בחלל במרחק 75,000 שנות אור מביתם, רביע אלפא.
את צוות הספינה מובילה קפטן קת'רין ג'יינווי (קייט מאלגרו), הפעם הראשונה בסדרת "מסע בין כוכבים" אשר התפקיד הראשי מבין צוות השחקנים הקבוע מגולם על ידי שחקנית אישה.
לאחר שספינת החלל וויאג'ר עוברת דרך "שטחי ההפקר" ברודפה אחר ספינת ה"מאקי", היא וספינת העריקים מועברות ל"רביע דלתא" המרוחק והלא נודע של הגלקסיה על ידי ישות-על חוץ-גלקטית מסתורית.
כתוצאה מכך, הרבה אנשי צוות נהרגים.
וויאג'ר וספינת ה"מאקי" מותקפים בידי פיראטי חלל, ועריקי ה"מאקיז" נאלצים למצוא מחסה ב"וויאג'ר" ולאייש את צוותה.
בניגוד ליתר הסדרות שהתמקדו במחקר יזום של הלא נודע, שבע עונות הסדרה מתמקדות בניסיון של צוות הספינה לחזור לביתם (מסע של כ-70 שנה במהירות מקסימלית, ללא תחנות תדלוק).
וויאג'ר מתחילה במסעה הביתה חזרה לרביע אלפא ובדרך פוגשת ב"קיו", נלחמת בבורג, מנסה טכנולוגיות חדשות, מצליחה לייצר תקשורת עם הפדרציה, נתקלת במינים שונים של חייזרים לא ידועים ועוד.
מסע בין כוכבים: אנטרפרייז נוצרה על ידי ריק ברמן ובראנון בראגה בין השנים 2001 עד 2005, והיא מהווה הקדמה לסדרות "מסע בין כוכבים" הקודמות לה.
עלילת הסדרה מתרחשת במהלך אמצע המאה ה־22 (כמאה שנים לפני עלילת הסדרה המקורית), לפני הקמת הפדרציה ומציגה את עלילות הספינה אנטרפרייז, שהיא הספינה הראשונה שעוזבת את כדור הארץ במטרת גילוי ומחקר של הלא נודע.
זו גם הספינה הראשונה המסוגלת לנוע במהירות של על-חלל 5. את צוות הספינה מוביל קפטן ג'ונתן ארצ'ר (סקוט באקולה).
ביטולה של הסדרה אנטרפרייז לאחר ארבע עונות, סיים 18 שנים רצופות של שידורי סדרות "מסע בין כוכבים" שונות בטלוויזיה.
מסע בין כוכבים: דיסקברי, שעלתה לשידור ב-CBS All Access ובנטפליקס בספטמבר 2017, היא הסדרה הראשונה ביקום של "מסע בין כוכבים" מאז שנת 2005. עלילת שתי עונותיה הראשונות מקדימה את הסדרה המקורית ב-10 שנים, ועונתה השלישית מתרחשת בעתיד הרחוק, 930 שנה לאחר אירועי העונה השנייה.
הסדרה מספרת את סיפורה של מייקל ברנהאם, בתחילה הקצינה הראשונה על ספינת החלל "שנזו", ולאחר מכן חלק מצוות ספינת החלל "דיסקברי".
זוהי הסדרה הראשונה מסדרות "מסע בין כוכבים" שלא מציגה את ה"קפטן" כדמות ראשית ושמציגה זוג גברים, דמות אנושית א-בינארית ודמות טרנסג'נדרית.
החל מעונתה השלישית הפכה הסדרה לראשונה שמציגה את עתידה הרחוק של הפדרציה, כמעט אלף שנים לאחר עלילת הסדרות האחרות.
מסע בין כוכבים: מסעות קצרים החלה כסדרת בת של "דיסקברי", במטרה לתת למעריצי הסדרה תכנים בתקופת הציפייה לעונה השנייה.
העונה הראשונה סיפרה ארבעה סיפורים קצרים בפרקים שאורכם בין 15 ל-18 דקות, כשכל פרק מספר סיפור עצמאי שאינו קשור בהכרח לעלילת הסדרה האם (אם כי הפרקים נקשרו בדיעבד לעלילת הסדרה).
מפיק העל של הזיכיון, אלכס קורצמן, מסר שפרקים עתידיים של הסדרה יקושרו גם לסדרות אחרות ואף לרעיונות כלליים ביקום.
מסע בין כוכבים: פיקארד ששידוריה החלו בתחילת 2020 ועתידים להסתיים ב-2023 מספרת על מסעותיו של אדמירל (מיל') ז'אן לוק פיקארד, לאחר שהתפטר מצי הכוכבים עקב אכזבתו מהאופן שבו טיפלה הפדרציה בסיוע לפליטים הרומולאנים בסמוך להשמדת כוכב הבית הרומולאני.
בעונה הראשונה יוצא פיקארד, עם צוות שאסף, למסע להגנת האנדרואידים שהפכו בלתי חוקיים לאחר הפיגוע במספנות על מאדים.
בעונה השנייה נשלחים פיקארד וצוותו לתקן את העבר, לאחר ששינוי שנעשה בו הביא ליצירתה של האימפריה הטראנית.
מסע בין כוכבים: סיפונים תחתונים היא סדרת אנימציה קומית ששידוריה החלו באוגוסט 2020. הסדרה מתמקדת בצוות הקצינים הזוטרים של היו.אס.אס "סריטוס", ספינה לא חשובה שעיקר משימתה הוא לבצע "מגע שני" מטעם הפדרציה לאחר שהספינות החשובות יותר סיימו את המגע הראשון עם תרבויות שגילו את הינע העיוות (warp drive).
בסדרה משולבות ביצי פסחא רבות, בעיקר מיקום מסע בין כוכבים, אך גם מזיכיונות אחרים.
מסע בין כוכבים: פרודיג'י היא סדרת אנימציה שנועדה לילדים ובני נוער, ומספרת את סיפורם של מספר בני נוער, רובם עבדים במכרות, שמוצאים חללית נטושה ובורחים משביים בעזרתה, תוך שהם לומדים על עצמם ועל ערכי הפדרציה בהרפתקאות השונות שהם עוברים.
על הספינה מנחה אותם הולגרמת לומדה בדמותה של קפטן קתרין ג'יינוויי.
מסע בין כוכבים: עולמות חדשים ומשונים היא הן פריקוול לסדרה המקורית והן ספינאוף לסדרה "דיסקברי".
הסדרה מתמקדת בצוות ה"אנטרפרייז" המקורית (NCC-1701) בתקופה שאחרי עונתה השנייה של "דיסקברי" ולפני תקופת הסדרה המקורית, תקופה בה מפקדה של החללית היה קפטן כריסטופר פייק.
מסע בין כוכבים: האקדמיה עוסקת בקבוצת צעירים שלומדים באקדמיית צי הכוכבים שנפתחה מחדש אחרי יותר ממאה שנה שבהן הייתה סגורה.
אולפני סרטי פרמאונט הפיקו 13 סרטי "מסע בין כוכבים".
ששת הסרטים הראשונים ממשיכים את ההרפתקאות של הסדרה המקורית, ארבעת הסרטים הבאים ממשיכים את הרפתקאותיהם של צוות הדור הבא, כאשר הסרט השביעי מגשר בין הצוות הישן לחדש.
הסרטים ה-11 עד ה-13 מהווים פרק מקדים לעלילת הסדרה המקורית ועוסקים בחייהם המוקדמים של קפטן קירק, ספוק ויתר צוות ה"אנטרפרייז" במציאות חלופית שנוצרה עקב מסע בזמן ושבה מסלול חייהם של הגיבורים הראשיים שונה מהותית מבקו הזמן של הסדרה המקורית.
הרעיון להפקת סרט קולנוע על בסיס הסדרה המקורית עלה לראשונה כבר במהלך הפקת העונה השנייה של הסדרה, אך לא הבשיל לכדי מימוש.
בשנת 1975 ולאור הצלחת כנסי המעריצים, הכריזו אולפני פרמאונט על סרט קולנוע שיופק בהקדם.
רודנברי הגיש תסריט בשם "The God Thing" לפיו מרבית הצוות המקורי קודם ועוסק היום בעבודות אדמיניסטרטיביות, סקוטי הפך לאלכוהוליסט וד"ר מקקוי התאכזב מבני אדם והפך לווטרינר.
איום כלשהו, שלא פורט, מחזיר את הצוות למשימה משותפת נוספת.
בתסריט נכללה אמירה מזלזלת של מאסטר וולקני לגבי האלים האנושיים שמכריחים את בני האדם לסגוד להם, תוך ציון העובדה שאלים כאלה הם בוודאי חסרי ביטחון.
התסריט נפסל והסרט לא הופק.
תסריט נוסף שהוגש על ידי רודנברי נקרא "Planet of the Titans" ועל פיו הפדרציה מתחרה עם הקלינגונים על עולם הבית של גזע נכחד בשם "הטיטאנים" שבו נמצאת טכנולוגיה חזקה ועתיקת יומין שנחשבה כנכחדת.
התסרט אמור היה לכלול אלמנטים המזכירים את "מרכבות האלים" של אריך פון דניקן לפיו האנושות נוצרה בשל התערבות של חוצנים.
גם סרט זה לא הופק בסופו של דבר.
אלמנטים מהתסריט שימשו בסופו של דבר בפרק "The Chase" מהסדרה "הדור הבא".
מסע בין כוכבים: התקופה השנייה (Star Trek: Phase II) הייתה סדרת טלוויזיה שהייתה אמורה לעלות לשידור בשנת 1978 כסדרת דגל של רשת הטלוויזיה של אולפני פארמאונט אך בוטלה לבסוף.
12 תסריטים לפרקים שונים נכתבו מבעוד מועד והאולפנים התכוננו להתחיל לצלם את הסדרה.
הסדרה הייתה אמורה להחזיר את רוב הצוות המקורי של הסדרה המקורית למשימה שנייה בת חמש שנים, חוץ מלנרד נימוי (בתפקיד ספוק) אשר לא הסכים לחזור בשל מחלוקת לגבי מספר הפרקים בהם יופיע.
כתוצאה מכך היוצרים שיבצו דמות של וולקן צעיר יותר בשם אקסון (Xon) כמחליף לספוק, על אף שהם קיוו כי ספוק יסכים להופיע בתפקידי אורח בסדרה.
התפאורה לסדרה נבנתה וצילומי מבחן אף הוסרטו בסט עצמו.
אף על פי כן, בעקבות הפופולריות לה זכה הסרט "מלחמת הכוכבים", אולפני פארמאונט החליטו לגנוז את סדרת הטלוויזיה ולהפיק סרט קולנוע באורך מלא במקום.
התסריט של הפרק הראשון של הסדרה היווה את הבסיס לסרט "מסע בין כוכבים: הסרט" אשר יצא בשנת 1979, בעוד ששני תסריטים נוספים אשר נכתבו במקור לסדרה שימשו לבסוף כבסיס לפרקים בסדרה "מסע בין כוכבים: הדור הבא" בשל שביתת התסריטאים של שנת 1988.
לאחר ביטולה של הסדרה אנטרפרייז בשנת 2005, החלו בריאן סינגר ושותפים נוספים לפתח את מסע בין כוכבים: פדרציה (Star Trek: Federation), סדרה שמתרחשת בשנת 3000. על פי עלילת הסדרה הפדרציה שקעה במאות השנים שחלפו, לאחר שעולמות רבים עזבו אותה בגלל המיקוד שלה על האנושות על חשבון גזעים אחרים.
צי הכוכבים מחזיק מעט ספינות שכולן מיושנות.
אויב חדש בשם "המצליפים" ("The Scourge") משמיד שני עולמות פדרציה וספינה.
הניצול היחיד הוא לוטננט קומנדר אלכסנדר קירק, אך רשויות הפדרציה אינן מאמינות לעדותו מה שמביא את וולקן, באג'ור ובטאזד לפרוש מהפדרציה המושחתת בגועל.
הפרנגי הפכו לכוח משמעותי בגלקסיה, ומרוויחים הון על ידי הפצת הדת הבאג'ורנית והפיכת באג'ור לאתר עלייה לרגל.
הוולקנים והרומולאנים מתאחדים מחדש, הקלינגונים והקרדאסים פונים לדרכים מיסטיות יותר ולוחמניות פחות.
במטרה להשיב את הפדרציה ואת צי הכוכבים למטרותיו המקוריות, ללכת באומץ למחוזות אותם איש לא ביקר ולגלות דברים חדשים משיק אדמירל נלסקוט "אנטרפרייז" חדשה, ומטיל עליה משימה נוספת, לאתר את המצליפים.
לאחר שהקפטן והקצין הראשון נהרגים, אלכסנדר קירק, שהיה הקצין השני של ה"אנטרפרייז" החדשה, מתמנה למפקדה.הסדרה לא הופקה, אמנם, אך אלמנטים ממנה נכנסו לסדרה "פיקארד" ולעונתה השלישית של "דיסקברי".
בשנת 2006 עלה רעיון להפקת סדרת רשת מצוירת שתתרחש בשנת 2528. שמה המיועד של הסדרה היה מסע בין כוכבים: הגבול האחרון (Star Trek: Final Frontier).
בסדרה זו הפדרציה והרומולואנים נלחמו עד שנת 2460, במלחמה שהחלה בגלל פיצוץ חלקיקי אומגה על ידי גורם בלתי ידוע.
הפיצוץ גרם לפיצול בין שני חלקי הפדרציה, קרונוס, עולם הבית של הקלינגונים, נכבש על ידי הרומולאנים, אנדוריה נהרסה והוולקנים עזבו את הפדרציה לטובת איחוד עם הרומולאנים.
תחת פיקודו של קפטן אלכסנדר צ'ייס, ה"אנטרפרייז" החדשה, ספינה שהשתתפה במלחמה עם הרומולאנים, יוצאת למשימה "לחפש חיים חדשים וציוויליזציות חדשות" ברוח הפדרציה הישנה.
ה"אנטרפרייז" החדשה היא ספינה מדגם "ביסמרק" וכוללת מעבורות מסוג "שפירית" (Dragonfly) שמסוגלות לטוס גם בתוך ההפרעה שנוצרה מפיצוץ חלקיקי האומגה.גם מסדרה זו שלא הופקה ניתן למצוא אלמנטים בעונתה השלישית של "דיסקברי".
סרט בבימויו של נואה האולי
לקראת סוף שנת 2019 דווח כי הבמאי נואה האולי מונה לביים את הסרט הבא בזיכיון.
בתחילה הועלו השערות לפיהן מדובר בסרט נוסף שיעסוק בציר זמן קלווין, אך לאחר זמן קצר הודיע הבמאי כי מדובר בתסריט מקורי שאינו מתבסס על עבודות קודמות שנעשו בזיכיון.
זמן לא רב לאחר מכן הודיע האתר דדליין שאמה ווטס החליטה להשהות את כל הפרויקטים הקולנועיים המתוכננים בזיכיון.
במקביל התברר שהתסריט המיועד סבב סביב וירוס קטלני שתוקף את תושבי הגלקסיה, מה שתרם ככל הנראה לביטול, עקב מגפת הקורונה שהשתוללה בעולם באותו הזמן.
בריאיון בשנת 2021 מסר המלחין ג'ף רוסו כי עבד עם האולי על התסריט ועל המוזיקה שתלווה את הסרט, וציין שמדובר היה בתסריט מקורי לחלוטין שאינו קשור לסדרות ולסרטים הקיימים, ונותן נקודת מבט שונה על היקום בו מתרחש הזיכיון.
מאוחר יותר סיפר האולי עצמו על הביטול.
הזיכיון של "מסע בין כוכבים" הוא תעשייה השווה מיליארדי דולרים, אשר נמצאת כיום בבעלות רשת הטלוויזיה CBS.
היוצר והתסריטאי של הסדרה ג'ין רודנברי מכר במקור את הסדרה ל-NBC כדרמת הרפתקאות קלאסית.
רודנברי תיאר את הסדרה כ"שיירת עגלות אל הכוכבים" (Wagon Train to the Stars).
באומרו כך הוא התייחס לסדרת המערבון "Wagon Train" (שיירת עגלות), שמתרחשת לאחר מלחמת האזרחים האמריקנית ומגוללת מסע משפחות ממיזורי אל קליפורניה, כאשר הפרקים שלה עסקו, בין היתר, בלבטים של הדמויות והתמודדותן עם בעיות שונות.
רודנברי ביקש לעסוק בנושאים דומים, אך על רקע ספינת חלל.
עדות לכך ניתנת בקריינות הפותחת כל פרק, שמציינת את החלל בתור הסְפַר החדש, ובכך מתייחסת בעקיפין לסְפַר הישן בארצות הברית (המערב הפרוע).
משימתה בת חמש השנים: לחקור עולמות חדשים מוזרים, לחפש חיים חדשים ותרבויות חדשות.
לצעוד באומץ היכן שאף אדם עוד לא דרך..."
אף על פי שהסדרה מתרחשת על גבי חללית בדיונית, רודנברי רצה להציג עלילה מתוחכמת אשר תשתמש בתפאורה העתידית הבדיונית כמשל לבעיות הנוכחיות בכדור הארץ ותנסה לספק פתרונות לסוגיות מסובכות באמצעות הומניזם ואופטימיות.
משפט הפתיחה המפורסם "באופן נועז להגיע לאן שאף איש לא הגיע קודם לכן" נלקח כמעט מילה במילה מספרון של הבית הלבן אשר עסק בחקר החלל אשר הופק לאחר טיסת הבכורה של הספוטניק בשנת 1957.
רודנברי התכוון במפורש שהתוכנית תהיה בעלת אג'נדה פוליטית.
כדור הארץ אמנם מוצג בסדרה כמקום נטול עוני ומלחמות, שמדינות נפרדות ממשיכות להתקיים בו באופן רשמי בלבד, אך ניתן למצוא דמיון בין החייזרים השונים ללאומים המוכרים לנו בעולם האמיתי.
תורמת לכך ההתייחסות התכופה אליהם כאל גזעים (Races), במקום כאל מינים (Species).
רודנברי בחר בצוות שחקנים מרקעים אתנים שונים – אישה אפרו אמריקנית, סקוטי, יפני, והחל מהעונה השנייה גם רוסי.
הסדרה הציגה גם את הנשיקה הבין-גזעית הראשונה בטלוויזיה האמריקאית (בין קירק לאוהורה, בפרק "ילדיו החורגים של אפלטון").
כמו כן, היא הציגה חזון של הכיוון אליו האנושות תגיע אם רק תלמד מלקחי העבר, בעיקר אם רק תבחר לשים קץ לאלימות.
דוגמה קיצונית לכך היא גזע הוולקנים אשר היו בעלי עבר אלים במיוחד אבל למדו לשלוט ביצרים שלהם.
הדמויות הראשיות בסדרה המקורית היו מוקצנות וסטריאוטיפיות אך עדיין בעלות נפח.
ממשיכותיהן בסדרות ההמשך עודנו ועוגלו במידה רבה.
קפטן קירק – ג'יימס טיבריוס קירק הוא דמות שמייצגת את המיטב שבמין האנושי אליבא דרודנברי: הוא יצירתי, נועז, ואימפולסיבי, אבל גם רגשן ומתורבת.
כל זאת מעבר לתכונות הנדרשות ממנו כמנהיג ללא חת – טקטיקן בחסד, קר רוח, בעל תושייה ומגלה יכולת מרשימה בקרב פנים מול פנים.
דמותו נראית מושפעת מהדמויות הגבריות בספריו של רוברט היינליין משנות ה-60.
ספוק – קצין המדע הוא דמות המהווה ניגוד לדמותו של הקפטן.
הוא בן תערובת לאב וולקני ואם אנושית, אך גדל וחונך בוולקן כוולקני, ועל כן הוא משתדל להדחיק לחלוטין את רגשותיו ולפעול על פי היגיון קר.
הוא בעל יכולות קוגניטיביות גבוהות במיוחד ובר סמכא מדעי.
המתח והחברות בין הקפטן החם והקצין הראשון הקר הם מוטיב ראשי לאורך הסדרה והסרטים.
מלחמתו של ספוק ברגשותיו האנושיים המודחקים גם היא מוטיב חוזר.
הריסון של הדמות ולשון ההמעטה שלה סיפקה מחוות ייחודיות כגון הרמת גבה אחת בתגובה לאירועים יוצאי דופן, ושימוש בתארים "מעניין" ו"מרתק" לתופעות מאיימות ומסוכנות במיוחד.
דוקטור לאונרד מק'קוי – הצלע השלישית במשולש היא של רופא הספינה שניחן בפטאליזם, הומור יבש, חשדנות ובעיקר היגיון בריא שחסר לשתי הדמויות הראשיות, ומשמש לעיתים כ"מבוגר האחראי".
מתחת למעטפת קרירה ועוקצנית, הדוקטור מאמין ברגשות על פני היגיון קר ומעביר ביקורת רבה על הקצין ספוק.
בסדרות ההמשך תכונות אלו ממוזגות ברובן אל דמות הקפטן ועל כן דמות רופא הספינה מאבדת ממרכזיותה.
הסדרה המקורית שודרה בימים של המלחמה הקרה, כשהפחד מהקומוניזם היה בשיאו.
במערכות ההקבלות הזו עומדים בראש ובראשונה הקלינגונים כבבואה לרוסים וליפנים.
הקלינגונים מוצגים כשוחרי-מלחמה חובבי שתייה, ולכן אין פלא שיש אפילו מי שיחדדו וידברו על קוזאקים.
"הדור הבא" שודרה מיד לאחר תום המלחמה הקרה ובהתאם לכך הופשרו גם יחסי הפדרציה עם הקלינגונים: עדיין מדובר בשני גופים שונים, אך כאלו המשתפים פעולה במידת הצורך (סרט הקולנוע "מסע בין כוכבים: הארץ הלא נודעת" מתאר את הרקע להסכם השלום ביניהם).
יתר על כן, סרגיי והלנה רוז'נקו, הוריו המאמצים של וורף, קלינגוני המשרת בצי הכוכבים, הם ממוצא רוסי.
רבים מהמונחים בהם נעשה שימוש ביחס לרומולאנים, האויב השני העיקרי בסדרה המקורית, נגזרים מהמיתולוגיה הרומית ושיטת הממשל הרומית: רומולוס ורמוס הם שני האחים שייסדו את העיר רומא; הפרוקונסול והפראיטור היו פקידי ממשל בתקופת הרפובליקה הרומית, והסנאט הרומי היה הגוף השלטוני שלה.
הרומולנים, בניגוד לקלינגונים, אינם מייחסים חשיבות רבה לכבוד.
בדומה לוולקנים, איתם הם חולקים מוצא משותף, הם פחות רגשניים, אם כי גם הם יודעים להיות חסרי-רחמים, במידת הצורך.
לפי אותו קו, הוולקנים, גזע שכלתני, מדחיק רגשות ובעל שורשים משותפים עם הרומולנים, מקבילים ליוונים וליפנים בין היתר בצורת משטרם ובמנהגיהם.
כוכב הלכת וולקן נקרא על שמו של הפייסטוס, אל הנפחות והאש במיתולוגיה היוונית.
באשר להקבלה ליפנים, ניתן למשל לייחס לצביטת הצוואר הוולקנית, פעולה המכניעה אדם ללא כל מאמץ, כסוג של אמנות לחימה.
לאורך השנים סדרת הטלוויזיה המקורית וסדרות הבת שלה צברו פופולריות רבה ברשתות הטלוויזיה האמריקאיות וברשתות הטלוויזיה השונות ברחבי העולם.
ההשפעה התרבותית של התוכנית גדולה בהרבה מהרווחיות שלה ומאריכות הימים שלה – כנסי מעריצים של הסדרה נהפכו לפופולריים אף על פי שכיום, לעיתים קרובות, מאחדים אותם עם כנסים של ז'אנרים וסדרות אחרות.
המעריצים של הסדרה טבעו את המונח "טרקי" (Trekkie) כדי לתאר את עצמם.
הזיכיון של "מסע בין כוכבים" השפיע על העיצובים של טכנולוגיות רבות הקיימות כיום כגון מחשב לוח, מחשב כף יד, טלפון סלולרי וה-MRI.
הוא גם הפנה את תשומת לבו של הציבור הרחב למושג הטלפורטציה.
בשנת 1976 בעקבות קמפיין במהלכו מעריצי הסדרה שלחו מכתבי בקשה רבים לנאס"א, החליטה סוכנות החלל לקרוא למעבורת החלל שלה "אנטרפרייז" על שם הספינה הבדיונית.
לאורך השנים הופקו פרודיות רבות המבוססות על התוכנית שחלקן זכו לפופולריות רבה, ביניהם הסדרה המצוירת "Stone Trek" והסרט גלקסי קווסט (1999).
בסך הכול, זכה זיכיון "מסע בין כוכבים" ב-33 פרסי אמי, 21 פרסי סאטורן ושלושה פרסי הוגו, נוסף לשלל מועמדויות נוספות.
כל סרטי הקולנוע פרט לראשון, ל"גבול האחרון" ול"נמסיס" זכו במועמדויות לפרס הוגו עבור ההופעה הדרמטית הטובה ביותר.
דאג ג'ונס, מישל יאו, ג'ייסון אייזקס, וילסון קרוז ואית'ן פק היו כולם מועמדים לפרסי סאטורן כשחקנים על תפקידיהם בסדרה מסע בין כוכבים: דיסקברי.
בשנת 2005 החליט סאמנר רדסטון יושב ראש החברה האם, על פיצול ויאקום המקורית לשתי חברות בת, ויאקום בגלגולה החדש מחד, ו-CBS מאידך.
במסגרת החלוקה עברו כל הזכויות על סדרות הטלוויזיה של הזיכיון, כמו גם זכויות המסחור שלו, לחברת CBS בעוד שהזכויות על סרטי הקולנוע הקיימים נשארו בידי ויאקום החדשה וחברת ההפקות סרטי פרמאונט שבבעלותה.
במסגרת הסכם שערכו החברות הוסכם כי פרמאונט תוכל להפיק סרטים חדשים בזיכיון, ובלבד שיהיו שונים באופן מהותי (25% לפי הערכות שונות) מההפקות המקוריות.
לאחר שהסדרה "מסע בין כוכבים: אנטרפרייז" בוטלה ב-2005 לראשונה מאז 1987 לא הייתה הפקה פעילה של סרט או סדרה מהזכיון, וצירוף כישלונם של האחרונים בסרטי המותג בקופות הקולנוע – המשך עתידו של המותג הוטל בספק.
מצב זה נשאר על כנו במשך זמן רב, עד ליציאת הסרט ה-11 בסדרה ב-2009, אשר זכה להצלחה רבה, ושימש גם כ"אתחול" לזיכיון, שכן עלילתו התמקדה בתחילת דרכם המשותפת של קירק, ספוק ושאר חברי הצוות המקורי (לראשונה – עם צוות שחקנים חדש, בתפקיד הדמויות של הסדרה המקורית).
בעת הפקת הסרט סטארטרק: אל האינסוף, כריס פיין וזאכרי קווינטו חתמו על חוזה לגילום דמויותיהם גם בסרט רביעי בסדרה.
ג'יי אברהמס אישר כי כריס המסוורת' יגלם את דמותו של ג'ורג' קירק, אביו של קפטן קירק.
תפקיד שכבר גילם בסצנת הפתיחה של הסרט משנת 2009.
מאוחר יותר באותו החודש אולפני סרטי פרמאונט אישרו את הדיווח והצהירו גם כי מרבית שחקני הצוות ישובו להפקת הסרט הרביעי בסדרה, עם אברהמס ולינדסי וובר כמפיקים וג'יי.די.
בתחילת שנת 2019 נודע כי הסרט הרביעי בסדרה בוטל, הן לאור הרווחים הנמוכים של הסרט השלישי והן לאור סירובם של כריס המסוורת' וכריס פיין לקיצוץ בשכרם.
סרט קולנוע נוסף בבימויו של קוונטין טרנטינו נמצא בפיתוח ראשוני, כשבתחילת חודש מאי עדכן הבמאי כי התסריט מוכן והוגש.
לא נמסרו פרטים לגבי הסרט והאם הוא קשור לסרטי הקולנוע של יקום קלווין, עם זאת, נמסר כי אם יופק יהיה זה הסרט הראשון בזיכיון שיקבל סיווג R לצפיית מבוגרים בלבד.
בנוסף לסרט המתוכנן של טרנטינו, הודיעו האולפנים כי נואה האולי קיבל את המושכות במטרה ליצור סרט נוסף בזיכיון, כזה שלא ימשיך בהכרח את סרטי יקום קלווין אלא יאתחל מחדש את הזיכיון.
ב-2017, כ-12 שנים מאז ביטולה של "אנטרפרייז", עלתה לאוויר סדרת טלוויזיה חדשה – "מסע בין כוכבים: דיסקברי" בכיכובם של סוניקווה מרטין-גרין, מישל יאו וג'ייסון אייזקס.
ב-2019 החלה העונה השנייה של הסדרה, שחודשה גם לעונה שלישית.
במקביל לריצת הסדרה "דיסקברי" מפתח אלכס קורצמן שמונה על ידי CBS לנהל את הזיכיון, מספר סדרות נוספות.
ב-2018 אישר סיר פטריק סטיוארט שחתם על חוזה לפיו יחזור לגלם את דמותו של קפטן ז'אן לוק פיקארד בסדרה שתספר על חייו של פיקארד עשרים שנה לאחר אירועי הסרט "נמסיס".
עונתה הראשונה של הסדרה שודרה בתחילת שנת 2020.
בנוסף דיווח קורצמן כי הוא מפתח שתי סדרות אנימציה ביקום של "מסע בין כוכבים".
האחת סדרת אנימציה לילדים שתשודר בערוץ ניקלודיאון ותפנה לקהל צעיר יותר במטרה להגדיל את מספר הצעירים הצופים בסדרות הזיכיון, והשנייה סדרת אנימציה למבוגרים בשם "סיפונים תחתונים".
סיפונים תחתונים החלה את שידוריה באוגוסט 2020.
סדרה נוספת שנמצאת בפיתוח תספר על מדור 31, והדמות המובילה בה תהיה הקיסרית פיליפה ג'ורג'יו מיקום המראה.
נוסף על כך נמצאת בפיתוח סדרה על אקדמיית צי הכוכבים.
בעקבות הצלחת דמויותיהם של קפטן כריסטופר פייק, מספר אחת וספוק ועצומת מעריצים הקוראת לסדרת בת בכיכובם, מסר קורצמן כי הנושא נמצא בבדיקה וכי ישמח להפיק סדרה כזו.
גם אנסון מאונט ואית'ן פק, שגילמו את פייק וספוק בהתאמה, הביעו עניין בסדרה כזו.
ביוני 2019 נודע כי באחד מששת פרקי העונה השנייה של "מסע בין כוכבים: מסעות קצרים" ישתתפו פק בתפקיד ספוק ורבקה רומיין בתפקיד מספר אחת אותו גילמה בעונה השנייה של דיסקברי.
לפי קורצמן "מסעות קצרים" משמשת עבור ההפקה כסוג של "שדה ניסויים" שבו נבדקות תגובותיהם של הצופים לרעיונות שונים, כך שייתכן שמטרת הפרק תהיה לבחון האם תגובת הצופים לפרק בכיכובם של צוות האנטרפרייז ללא צוות דיסקברי, במטרה לבחון הפקת סדרה עתידית.
בדצמבר 2019, במהלך כנס מעריצים, דיווח רוד רודנברי, בנו של יוצר הסדרה ואחד מצוות ההפקה של הסדרות השונות, כי החלה עבודה ראשונית על סדרה בכיכובו של פייק וב-15 במאי 2020 התקבל אישור רשמי על תחילת הפקת הסדרה שתיקרא "מסע בין כוכבים: עולמות חדשים ומשונים".
בחודש יוני 2019 התראיין קורצמן לאתר Deadline ומסר עדכון לגבי עתיד המותג בטלוויזיה.
בריאיון ציין שלכל אחת מהסדרות המתוכננות עתיד להיות מראה אחר, טון אחר וסגנון אחר.
כמו כן מסר שעדיין אין החלטות לגבי סדרת המשך בכיכובם של צוות ה"אנטרפרייז" שהופיעו ב"דיסקברי", אך ההפקה מעוניינת לשלב את הצוות בתוכניות העתידיות שלהם.
בנוסף מסר כי מתכוננים שישה פרקים נוספים של "מסעות קצרים", וכי חלקם יהיו פרקי אנימציה שכל אחד מהם יופק בסגנון אנימציה שונה.
בחודש מרץ 2023, לקראת סיומן של שתיים מתוך חמש הסדרות הרצות ("דיסקברי" ו"פיקארד") התראיין קורצמן ונשאל לגבי עתיד הזיכיון.
קורצמן ציין שבכוונת מפיקי הזיכיון להתמקד, בין השאר, במיני סדרות וסרטי טלוויזיה.
ההחלטה על מעבר מסדרות עונתיות להפקות מוגבלות יותר מגיעה לאחר סדרת קיצוצים רוחביים בשירות הסטרימינג פרמאונט+, לאחר שתשע שנים לאחר הפקתו, עדיין לא הצליח להראות רווח.
תמונת התקציב אילצה את ראשי החברה לבצע קיצוצים רוחביים, בעיקר בכל הקשור להפקות המקור.
הפקת סדרות מוגבלות וסרטים היא בעלת עלות נמוכה יותר מהפקת סדרות עונתיות, ומאפשרת להמשיך ולפתח את הזיכיון.
ב-6 במאי 2019 הכריזה CBS כי היא מקימה חטיבה חדשה שתוקדש להרחבת הזיכיון מעבר לטלוויזיה ושירותי הזרמת התוכן.
בראש החטיבה תעמוד ורוניקה הארט, ששימשה עד למינוי כמנהלת האולפנים, ותוארה החדש יהיה סגנית נשיא לניהול גלובלי של זיכיון "מסע בין כוכבים".
במסגרת תפקידה תהיה החטיבה אחראית על הגדלת הקהל הגלובלי של הזיכיון, הפקת תכנים עצמאיים כגון פודקאסטים ואירועי מעריצים חיים, פיתוח מוצרים כגון משחקי מחשב וכן הלאה.
בריאיון בחודש מאי 2022, עדכן אלכס קורצמן כי צוותו עובד על הפקות נוספות, מלבד סדרות טלוויזיה וסרטי קולנוע, כגון פודקאסטים ומשחקי מחשב.
באוגוסט 2019, אחרי מספר שנים של דיונים בדחיפת שרי רדסטון, בתו של סאמנר ובעלת השליטה בחברה האם, הודיעו ויאקום ו-CBS על איחוד מחדש.
החברה החדשה שנקראת ViacomCBS היא בעלת השליטה במכלול הזכויות בזיכיון, ובכוונתה לפעול ולהרחיב אותו על מנת ליצור זיכיון משולב של סרטי קולנוע וסדרות טלוויזיה בדומה ל"מארוול", "DC" ו"מלחמת הכוכבים".
ביוני 2020 מונתה אמה ווטס לנשיאת חטיבת הסרטים של פראמאונט.
עם כניסתה לתפקיד החליטה ווטס להקפיא את כל הפרויקטים הקולנועיים המתוכננים עבור הזיכיון, במטרה להחליט כיצד לארגן מחדש את הזיכיון הקולנועי לקראת השקה מחודשת באופן שיתאים לחזון של החברה החדשה, ובהתחשב בסדרות הטלוויזיה שיוצאות במקביל לאור החלטתה זו נעצרו הפרויקטים של נואה האולי ושל קוונטין טרנטינו.
בחודש אוגוסט 2020, במהלך מגפת הקורונה, התראיין אלכס קורצמן וסיפר שבמהלך המגפה עבדו צוותי הכתיבה באמצעות שיחות וידאו על כתיבת התסריטים המפורטים למספר סדרו עתידיות בזיכיון.
בין השאר הסתיימה כתיבת התסריטים לעונה השנייה של "פיקארד", לעונה הרביעית של "דיסקברי", לעונות הראשונות של "מדור 31" ו"עולמות חדשים ומשונים" שהפקתן צפויה להתחיל במהלך 2021.
בחודש ספטמבר 2020 הכריזה ViacomCBS ששירות הסטרימינג שלה, עבורו הופקו כל סדרות הזיכיון החדשות, עומד להפוך לשירות בין-לאומי ובמסגרת זו לעבור מיתוג מחדש על מנת לפנות לקהל הבין-לאומי.
השם החדש שהוכרז לשירות הוא סרטי פרמאונט+ (Paramount+), שם שמתייחס לחברת ההפקה סרטי פרמאונט, גם היא בבעלות ViacomCBS.
השם נבחר לאחר שנמצא שהמותג "פרמאונט" מוכר בעולם יותר מהמותגים CBS ו-ויאקום.
השינוי ייצא לפועל במהלך 2021.
בריאיון שנערך בחודש אוקטובר 2020 במהלך מגפת הקורונה הסביר קורצמן שלאור הקשיים בהפקת הסדרות במהלך המגפה, כמו גם העלייה הנלווית בעלויות ההפקה לאור אמצעי הזהירות הנדרשים, יקוצרו העונות ל-10 פרקים (במקום 13 שהיו נהוגים עד אז).
בנוסף ציין ש"דיסקברי" מתוכננת לעוד שנים קדימה, וכי החוזה המקורי בין חברת ההפקה שלו ל-CBS שהיה בתוקף לחמש שנים, הוארך לאחר שלאחרונה התבקש על ידי רשת CBS לתכנן מסלול הפקות לזיכיון עד לשנת 2027, כלומר עשר שנים מהעלייה מחדש לטלוויזיה.
בפברואר 2021 מסרו קורצמן וג'ולי מקנמרה שהסדרות ייצאו למסכי הטלוויזיה בהדרגה, וכי לא סביר שישודרו יותר מחמש סדרות טרק במקביל.
בשנת 2021 דיווח לראשונה האתר Deadline שחברת ההפקה פרמאונט נתנה אור ירוק להפקת סרט חדש בזיכיון, וזאת לראשונה מאז הסרט "סטארטרק: אל האינסוף" שיצא לאקרנים ב-2016. הסרט ייצא לאקרנים ב-9 ביוני 2023.
עוד באותה שנה התפרסם ריאיון של קורצמן לניו יורק טיימס, בו צוינו מספר פרויקטים טלוויזיוניים עתידיים, בין השאר אושר כי הסדרה "מדור 31" נכנסת לשלבי הפקה ראשוניים, וכי הסדרה "אקדמיית צי הכוכבים" אף היא עדיין בתוכניות.
קורצמן חידש וסיפר על סדרה קומית בכיכובו של וורף, שהוצעה לו וכי הוא חושב שעדיין לא בשלו התנאים להפקתה, אך הוא מעריך שבשנים הקרובות ישתנה המצב.
עם הכרזת סרט הטלוויזיה "מסע בין כוכבים: מדור 31" בכיכובה של מישל יאו, פורסם שבכוונת הזיכיון להפיק סרט טלוויזיה אחת לשנתיים, מה שמהווה את "השלב השני" בחזרתו של הזיכיון לטלוויזיה.
דבר זה איפשר עלילות בהמשכים והופעות חוזרת של דמויות חוזרות בתדירות רבה יותר.
סדרה זו ידועה בשל הדמויות המפותחות הרבות שיש בה, וכן בשל עלילות מקוריות מורכבות.
הסדרה עסקה בנושאים אפלים יותר מאשר קודמותיה.
פחות חקר פיזי של החלל, ויותר דגש (בעיקר בעונות המאוחרות יותר) על היבטים שונים של מלחמה בין-כוכבית.
הסדרה שודרה בארצות הברית במשך שבע עונות, מינואר 1993 עד יוני 1999, במקור לערוץ סינדיקציה, בישראל הסדרה שודרה בטלוויזיה החינוכית (ערוץ 2) באמצע שנות התשעים.
הסדרה חלל עמוק 9 נהגתה בשנת 1991, זמן קצר לפני מותו של ג'ין רודנברי.
הסדרה התרכזה בתחנת חלל קרדאסית בשם "טרוק נור" הסמוכה לכוכב באג'ור.
עם סיום הכיבוש הארוך והאכזרי של באג'ור על ידי הקרדאסים, הממשלה הזמנית של באג'ור העבירה את הפיקוד על תחנת החלל לפדרציית הכוכבים המאוחדת, אשר שינתה את שם התחנה לחלל עמוק 9.
לדברי ריק ברמן, אחד מיוצרי הסדרה, נשקלה האפשרות למקם את הסדרה במושבה שעל כוכב לכת, אך הם חשו כי תחנת חלל תמצא חן יותר בעיני הצופים, וכן תוזיל את עלויות הצילומים (שכן צילומי חוץ יקרים יותר מאשר צילומים בתוך אולפן).
עם זאת, הם היו בטוחים שהם לא רוצים שהעלילה תתמקם בספינת חלל, שכן הדור הבא טרם הסתיימה.
לדבריו, "זה נראה מגוחך שיש שתי סדרות ושתי קבוצות של שחקנים, אשר יוצאים למקום בו איש לא היה קודם לכן".
בפרק הפיילוט, תחנת החלל משנה את מיקומה בסמוך לחור תולעת יציב, אשר נתגלה על יד באג'ור, ושמאפשר מעבר מהיר אל "רביע גמא" - רביע מרוחק של גלקסיית שביל החלב אשר טרם נחקר.
גילוי זה הופך את התחנה למרכז של מחקר ומסחר בין-כוכבי, לנכס אסטרטגי, לתמרון פוליטי ובסופו של דבר - לסכסוך מזוין.
לעיתים קרובות, עלילת פרק מסוים תלויה בעלילות הפרקים ששודרו לפני כן, וכן נעשה שימוש בקליף האנגר לצורך סיום מספר לא מבוטל של פרקים.
מייקל פילר, אחד מיוצרי הסדרה, האמין שזו אחת התכונות הטובות ביותר של הסדרה, המאפשר המשכיות של פרקים קודמים, והיכולת שלהם להשפיע על אירועים עתידיים ולאלץ את הדמויות ללמוד כי לפעולות יש תוצאות.
מגמה זו בלטה במיוחד לקראת הסיום של הסדרה, כאשר התסריט, במכוון, נכתב לסדרה כאילו הייתה מלכתחילה סדרת דרמה המשכית.
בניגוד להדור הבא, קונפליקטים בין-אישיים הוצגו בהבלטה בחלל עמוק 9. הדבר נעשה, בין השאר, על פי הצעתם של צוות הכותבים של הדור הבא (שרבים מהם כתבו גם עבור חלל עמוק 9), משום שחשו כי חוסר ההמשכיות של הדור הבא יצר מגבלה ביכולתם לפתח סיפורים מעניינים.
במילותיו של פילר, "בין אנשים מכובדים, אצילים, שבאים ממקומות שונים, באופן טבעי יהיו קונפליקטים".
כל הדמויות, על פי סדר הופעתן
דמויות אשר הופיעו לראשונה כבר בפיילוט של הסדרה: בנג'מין סיסקו, אודו, ג'וליאן באשיר, ג'דזיה דקס, ג'ייק סיסקו, מיילס או'בריאן, קווארק, קירה נריס, אופקה סולאן, ג'ניפר סיסקו, דוקאט, נוג, רום, קורזון דקס, מורן, דקס.
דמויות אשר הופיעו לראשונה במהלך העונה הראשונה: אילם גארק, קייקו או'בריאן, מולי או'בריאן, זק, ווין אדאמי, בראייל אנטוס.
דמויות אשר הופיעו לראשונה במהלך העונה השנייה: מורה פול, קור, אנברן טיין.
דמויות אשר הופיעו לראשונה במהלך העונה השלישית: מִשְתָנָה נקבה, מייקל אדינגטון, גאורון, ג'וראן דקס, מילה, ליטה, בראנט, אישקה, קסידי ייטס, שקאר אדון.
דמויות אשר הופיעו לראשונה במהלך העונה הרביעית: וורף, מרטוק, טורה זיאל, לנרה קאהן, ג'וזף סיסקו, דמאר, וואיון.
דמויות אשר הופיעו לראשונה במהלך העונה החמישית: קיראיושי או'בריאן.
דמויות אשר הופיעו לראשונה במהלך העונה השישית: ויליאם רוס, לות'ר סלואן, ויק פונטיין.
דמויות אשר הופיעו לראשונה במהלך העונה השביעית: אזרי דקס, שרה סיסקו.
עלילת הסדרה התפתחה לאורך העונות מסיפור על חיכוך דיפלומטי מקומי, לקנוניה חוצת- גלקסיה.
העונות הראשונות הציגו את כוחות הפדרציה החדשים באזור, שהגיעו לאייש את תחנת החלל חלל עמוק 9 (לשעבר "טרוק נור") ככוח חיץ לאחר נסיגת הקרדאסים מבאג'ור.
המאבקים הדיפלומטיים השונים בין הבאג'ורים (שיוצגו על ידי מייג'ור קירה בסגל התחנה) לבין ההשפעה הקרדאסית החזקה באזור הציגו פנים שונות של הסכסוך המתמשך (טרוריסטים מול לוחמי שלום, אימפריה מול כובשים), תפיסות דתיות שונות ופתרונות מקומיים.
הדגש בתחילת הסדרה היה על שיקום באג'ור מהכיבוש המתמשך, מאבקי ביון קרדאסיים, הסכמי מסחר, גזענות ועוד.
לאחר מספר עונות, החלה העלילה להתפתח לצד השני של "חור התולעת" המפורסם של חלל עמוק 9, עם נציגים ראשונים של חייזרים עוינים מהעבר האחר, לצד חייזרים (או ישויות קוסמיות כמו-אלוהיות) החיים בחור התולעת עצמו.
בפרק הראשון בסדרה, קומנדר צי הכוכבים בנג'מין סיסקו מגיע (ביחד עם בנו הצעיר, ג'ייק) אל חלל עמוק 9, תחנת חלל אשר נבנתה ונוהלה על ידי הקרדאסים בתקופת הכיבוש המדכא שלהם את כוכב הלכת באג'ור.
על סיסקו מוטלת המשימה לפקד על תחנת החלל המקיפה את באג'ור, כל עוד הבאג'ורנים המשוחררים מתאוששים מהכיבוש, וזאת על מנת לסלול את דרכם להצטרפות אל פדרציית הכוכבים המאוחדת.
סיסקו, יחד עם ג'דזיה דקס - קצינת המדע הראשית שלו, מגלים חור תולעת יציב, אשר קצהו האחד נמצא בסמוך לבאג'ור וקצהו השני נמצא בקצה האחר של הגלקסיה - ברביע גמא.
הם מגלים כי חור התולעת מאוכלס על ידי חייזרים רוחניים, אשר אינם על ציר הזמן הליניארי, ואשר נחשבים על פי דת הבאג'ורנים כאלים, המכונים "הנביאים".
"חור התולעת", על פי דת הבאג'ורנים, מכונה "המקדש השמימי", ואילו סיסקו - להפתעתו ולמורת רוחו - מגלה כי הוא נבחר להיות "השליח" של הנביאים, אשר אמור להביא את הגאולה לבאג'ור.
סיפור רקע זה, כפי שמתואר כבר בפרק הראשון של הסדרה, נפרש על פני הסדרה כולה.
בתחילה, סיסקו חש שלא בנוח ובספקנות כלפי תפקידו כסמל דתי.
הוא מתייחס אל "הנביאים" כאל "החייזרים מחור התולעת", בשאיפה לשמור על הפרדה מוחלטת בין תפקידו כמפקד התחנה לבין המחויבויות הדתיות שהבאג'ורנים מייחסים לו.
עם הזמן, סיסקו מאמץ בהדרגה את תפקידו הרוחני החדש, וכתוצאה מכך - נוצר חיכוך בעל השלכות פוליטיות ודתיות בינו לבין המנהיגים הרוחניים הבאג'ורנים, בעיקר - עם ווין אדאמי.
במהלך העונה האחרונה של הסדרה קו העלילה הדתי/מיסטי מתחזק: סיסקו חושף סודות מעברו, ולומד כי לא במקרה נבחר להיות "השליח".
כבר בעונות המוקדמות, צוות התחנה נאלץ להתמודד עם מחתרת הכוללת בעיקר בני-אדם ובאג'ורנים, המכונה "המאקי".
המאקי הם אזרחים של הפדרציה, אשר נוטלים לידיהם נשק כנגד קרדאסיה על מנת להגן על בתיהם.
בתחילה, הפדרציה מתערבת במלחמתם בקרדאסים, ומסייעת לאחרונים בשמירה על הסכם השלום שנחתם (בין הפדרציה לבין קרדאסיה).
כוחות הדומיניון והאיחוד הקרדאסי (משמאל) וכוחותהפדרציה מתכוננים לקרב; מתוך הפרק "Sacrifice of Angels".
במהלך עונה 2 מוזכר לראשונה השם "הדומיניון" - אימפריה חסרת רחמים השולטת ברביע גמא, אם כי הם לא נראים על המסך עד לפרק סיום העונה השנייה.
הדומיניון נוצר על ידי "המייסדים", המשתייכים לגזע המשתנים בעלי היכולת לשנות צורה.
זהו אותו גזע אליו משתייך אודו, קצין הביטחון של התחנה.
בעבר, הם סבלו מרדיפות גזעיות מצד גזעים שאינם משני צורה (המכונים "מוצקים" על ידי המייסדים), עד אשר מצאו מחבוא על כוכב מרוחק ברביע גמא, בו הם חיים יחדיו בצורתם הטבעית-הנוזלית, כחלק מ"הקשר הגדול".
כעת הם שואפים להשליט "סדר" על כל מי שעלול לפגוע בהם.
הגדרה זו כוללת, למעשה, כמעט את כל המוצקים.
המייסדים הינדסו גנטית שני גזעים של מוצקים, אשר משרתים אותם בצייתנות: הוורטה - דיפלומטים ערמומיים וחתרניים, והג'מהדאר - חיילים שאינם חוששים מן המוות, אשר נשלטים בכך שהם נולדים כשהם מכורים לסם לבן.
שני גזעים אלו מתייחסים אל המייסדים כאל אלים.
בתחילת העונה השלישית, כאשר מתגלה איום התקיפה של הדומיניון, סיסקו מגיע אל מטה צי הכוכבים אשר בכדור הארץ, וחוזר ממנו אל התחנה עם ה"דיפאיינט" - אבטיפוס של ספינת חלל שנבנתה במקור על מנת להילחם בבורג.
עם התדרדרות היחסים בין הפדרציה לבין הדומיניון, ברית הגנה צבאית נחתמת בין הדומיניון לבין קרדאסיה, ושתי מעצמות אלו יוצאות יחדיו למלחמה כוללת כנגד רוב המעצמות של רביע אלפא (בהן: הפדרציה, הקלינגונים והרומולאנים), אשר נמשכת עד לסיום עונתה השביעית והאחרונה של הסדרה.
קו עלילה נוסף, המהווה דוגמה לאופי האפל יותר של הסדרה חלל עמוק 9 לעומת קודמותיה, הוא אודות מדור 31 - ארגון סודי שמטרתו לשמר את אורח החיים של הפדרציה בכל מחיר.
בחלל עמוק 9, הפרנגים הם כבר לא אויבים של הפדרציה, אלא כוח כלכלי ששומר, לרוב, על נייטרליות פוליטית.
מספר מפרקי הסדרה עוסקים בחקר אודות הטבע הקפיטליסטי של גזע זה, בעוד אחרים מתעמקים בנורמות החברתיות שלהם (שמאופיינות, בין השאר, בסקסיזם).
בעוד שבפרקי הדור הבא הוצגו דמויות מגזע זה בדרך כלל כלא-יוצלחים סקסיסטיים למטרות קומיות, בחלל עמוק 9 הם בעלי תיאור מורכב הרבה יותר:
אישקה, בת-זוגו של "הנגוס הגדול" (מנהיג הפרנגים) - מובילה מאבק למען זכויות נשים על פרנגינר (כוכב הבית של הפרנגים).
רום, אחיו של קווארק - מוביל שביתה נגד תנאי העבודה הבלתי-הולמים בבר-קזינו שקווארק מנהל.
נוג, בנו של רום וחברו הטוב ביותר של ג'ייק - נאלץ להתמודד עם העמדות הליברליות של צי הכוכבים כלפי נשים (זאת בעוד ג'ייק לומד להתמודד עם הרקע התרבותי השונה של חברו, על מנת שלא לסכן את החברות שביניהם).
בסופו של דבר, נוג מצטרף לצי הכוכבים והופך לקצין הפרנגי הראשון.
עלילותיהם של מספר פרקים בסדרה מתרחשות ב"יקום המראה" - יקום מקביל, אשר הוצג לראשונה באחד מפרקי סדרת מסע בין כוכבים: הסדרה המקורית.
ביקום זה - אין פדרציה, תחנת החלל חלל עמוק 9 היא "טרוק נור" ובאג'ור איננה ידידותית.
בעידודם של קירה ושל באשיר (מהיקום הרגיל) - בני-האדם של יקום המראה מתקוממים ומקימים תנועת התנגדות, על מנת להשתחרר משעבוד הקלינגונים והקרדאסים.
על אף שלראשונה ההגעה ליקום המקביל הייתה בטעות, בהמשך הסדרה עוברות מספר דמויות מיקום אחד לשני בכוונת תחילה, בדרך כלל על מנת להוציא לפועל מזימה כלשהי.
באוקטובר 2020, לאור הצלחת הסדרה "מסע בין כוכבים: פיקארד" ויתר הסדרות החדשות שיצאו החל מ-2017, התקבל דיווח ראשוני לפיו ViacomCBS שוקלת להפיק סדרת המשך ל"חלל עמוק 9".
הדיווחים לא אושרו על ידי הרשת.
מסע בין כוכבים: הסרט הוא סרט מדע בדיוני משנת 1979 שהיה מועמד לפרס אוסקר בקטגוריית האפקטים המיוחדים.
סרט זה הוא הסרט באורך מלא הראשון שמבוסס על סדרת הטלוויזיה מסע בין כוכבים, והוא השלישי במספר בבימויו של זוכה פרס אוסקר רוברט ווייז (שהיה גם העורך בסרט האזרח קיין).
הסרט זכה לשלוש מועמדויות לפרס אוסקר בקטגוריות התפאורה, האפקטים והפסקול, בנוסף לאחת-עשרה מועמדויות לפרס סאטורן, מתוכם זכה בקטגוריית האפקטים המיוחדים.
הסרט היה גם מועמד לפרס גלובוס הזהב על הפסקול ופרס הוגו על העיבוד הדרמטי הטוב ביותר.
ה"אנטרפרייז" מעוצבת מחדש, וקפטן ג'יימס טי קירק מקודם לדרגת אדמירל וכעת משמש כממונה על המבצעים במפקדת פדרציית הכוכבים המאוחדת שבכדור הארץ.
ישות חייזרית עצומה בגודלה מתגלה בגבול חלל הקלינגונים בצורת ענן אנרגיה, ועושה את דרכה לעבר כדור הארץ.
היא משמידה שלוש ספינות חלל קלינגוניות וגם תחנת פיקוח של הפדרציה.
ספינת החלל אנטרפרייז נשלחת לחקור, וקירק מקבל חזרה את הפיקוד על צוות הספינה, למורת רוחו של מפקדהּ הנוכחי, קפטן ווילארד דקר.
מתגלות תקלות במערכות הירי החדשות ובמשגר של האנטרפרייז, שהורג איש צוות - מה שיוצר מתחים נוספים בין קירק לדקר.
הבעיות נפתרות כאשר מגיע קומנדר ספוק הוולקני, שחזר מטקס ה"קולינאר" בעולם ביתו וולקן.
ספוק לא הצליח לסיים את טקס ה"קולינאר", באומרו כי מצא עדות לתודעה, שקיימת כנראה בישות החייזרית שהתגלתה.
הוא קיווה שימצא תשובות לכך אם יצטרף חזרה לצוות האנטרפרייז, בעודם עורכים מסעם לעבר גבול החלל הקלינגוני.
האנטרפרייז מגיעה לענן האנרגיה ושורדת את מתקפתו הראשונית, שלאחריו נכנסת לתוכו.
צוות הספינה מגלה כי בתוך הענן שוכנת לה ספינה שמושכת אותם לכיוונה.
גשוש חייזרי מופיע על סיפון האנטרפרייז ומתקיף את ספוק לאחר שזה מנסה למנוע ממנו גישה למידע.
הגשוש חוטף אישה מהצוות, לוטננט איליה, שמוחלפת על ידי רובוט שמגלה שהוא נשלח על ידי ישות בשם "ויג'ר" על-מנת ללמוד "יחידות פחמן" (בני אדם).